NARIADENIE KOMISIE (EÚ) 2022/476

z 24. marca 2022,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí kyseliny octovej, azoxystrobínu, benzovindiflupyru, cyantraniliprolu, cyflufenamidu, emamektínu, flutolanilu, polysulfidu vápenatého, maltodextrínu a prochinazidu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (MRL) azoxystrobínu, benzovindiflupyru, cyantraniliprolu, cyflufenamidu, flutolanilu a prochinazidu boli stanovené v prílohe II k nariadeniu (ES) č. 396/2005. V prípade emamektínu boli MRL stanovené v časti A prílohy III k uvedenému nariadeniu. Kyselina octová, polysulfid vápenatý a maltodextrín sa uvádzajú v prílohe IV k nariadeniu (ES) č. 396/2005.

(2) V súlade s článkom 6 ods. 1 nariadenia (ES) č. 396/2005 boli v rámci postupu autorizácie používania prípravku na ochranu rastlín s obsahom účinnej látky benzovindiflupyr na „bylinkách a jedlých kvetoch“, cesnaku zimnom/cibuli zimnej a póre predložené dve žiadosti o úpravu existujúcich MRL.

(3) V prípade cyantraniliprolu bola v súlade s článkom 6 ods. 1 nariadenia (ES) č. 396/2005 predložená žiadosť o úpravu existujúcich MRL pre stolové olivy a olivy na výrobu oleja. V prípade cyflufenamidu bola takáto žiadosť predložená v súvislosti s ostružinami a malinami (červené a žlté). Pokiaľ ide o emamektín, takáto žiadosť bola podaná v prípade jadrového ovocia, marhúľ, čerešní (čerešňa vtáčia), „špenátu a podobných špenátových plodín (listy)“ a „bylinných nálevov z listov a bylín“. V prípade prochinazidu bola takáto žiadosť podaná v súvislosti s čučoriedkami a brusnicami.

(4) V prípade azoxystrobínu boli predložené dve žiadosti o dovozné tolerancie podľa článku 6 ods. 2 a 4 nariadenia (ES) č. 396/2005, pokiaľ ide o používanie uvedenej látky v Brazílii na mangách a v Kolumbii na plodoch palmy olejnej, ako aj v súvislosti s používaním flutolanilu v Spojených štátoch na arašidoch. Žiadatelia uvádzajú, že autorizované použitia uvedených látok na daných plodinách v uvedených krajinách majú za následok rezíduá, ktoré prekračujú MRL stanovené v nariadení (ES) č. 396/2005, a preto je potrebné zvýšiť MRL, aby sa zamedzilo obchodným prekážkam pri dovoze uvedených plodín.

(5) V súlade s článkom 8 nariadenia (ES) č. 396/2005 príslušné členské štáty vyhodnotili všetky uvedené žiadosti a zaslali Komisii hodnotiace správy.

(6) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (2). Svoje stanoviská zaslal žiadateľom, Komisii a členským štátom a sprístupnil ich verejnosti.

(7) Pokiaľ ide o emamektín, úrad dospel k záveru, že v prípade „jadrového ovocia“ predložené údaje nepostačili na stanovenie nových MRL. Pokiaľ ide o všetky ostatné žiadosti, úrad dospel k záveru, že všetky požiadavky na úplnosť predkladaných údajov sú splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Celoživotná expozícia spotrebiteľov účinkom týchto látok prostredníctvom konzumácie všetkých potravinárskych výrobkov, ktoré ich môžu obsahovať, ani krátkodobá expozícia spôsobená vysokou konzumáciou predmetných výrobkov nepreukázali, že by existovalo riziko prekročenia prípustného denného príjmu alebo akútnej referenčnej dávky.

(8) Kyselina octová, polysulfid vápenatý a maltodextrín boli dočasne zaradené do prílohy IV k nariadeniu (ES) č. 396/2005 pred ukončením ich hodnotenia podľa smernice Rady 91/414/EHS (3) alebo nariadenia Európskeho parlamentu a Rady (ES) č. 1107/2009 (4). Úrad vyhodnotil uvedené látky a dospel k záveru, že v prípade kyseliny octovej, polysulfidu vápenatého a maltodextrínu sa nevyžadujú žiadne MRL, a preto je vhodné tieto látky trvale ponechať v prílohe IV k nariadeniu (ES) č. 396/2005 (5).

(9) Na základe odôvodnených stanovísk a záveru úradu a s prihliadnutím na faktory týkajúce sa predmetnej úpravy spĺňajú MRL navrhnuté týmto nariadením požiadavky článku 14 ods. 2 nariadenia (ES) č. 396/2005.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 24. marca 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy úradu EFSA sú k dispozícii online: http://www.efsa.europa.eu:

Reasoned opinion on the setting of import tolerances for azoxystrobin in mangoes and oil palm fruits (Odôvodnené stanovisko k stanoveniu dovozných tolerancií v prípade azoxystrobínu v mangách a plodoch palmy olejnej). Vestník EFSA (EFSA Journal) (2021) 19(8):6821.

Reasoned opinion on the modification of the existing maximum residue levels for benzovindiflupyr in fresh herbs and edible flowers (Odôvodnené stanovisko k úprave existujúcich maximálnych hladín rezíduí benzovindiflupyru v čerstvých bylinkách a jedlých kvetoch). Vestník EFSA (EFSA Journal) (2021) 19(9):6839.

Reasoned opinion on the modification of the existing maximum residue levels for benzovindiflupyr leeks and spring onions/green onions/Welsh onions (Odôvodnené stanovisko k úprave existujúcich maximálnych hladín rezíduí benzovindiflupyru v póre a cesnaku zimnom/cibuli zimnej). Vestník EFSA (EFSA Journal) (2021) 19(7):6774.

Reasoned opinion on the modification of the existing maximum residue levels for cyantraniliprole in olives (Odôvodnené stanovisko k úprave existujúcich maximálnych hladín rezíduí cyantraniliprolu v olivách). Vestník EFSA (EFSA Journal) (2021) 19(8):6805.

Reasoned opinion on the modification of the existing maximum residue levels for cyflufenamid in blackberries and raspberries (Odôvodnené stanovisko k úprave existujúcich maximálnych hladín rezíduí cyflufenamidu v ostružinách a malinách). Vestník EFSA (EFSA Journal) (2021) 19(8):6831.

Reasoned opinion on the modification of the existing maximum residue levels for emamectin in various crops (Odôvodnené stanovisko k úprave existujúcich maximálnych hladín rezíduí emamektínu v rôznych plodinách). Vestník EFSA (EFSA Journal) (2021) 19(8):6824.

Reasoned opinion on the setting of import tolerance for flutolanil in peanuts (Odôvodnené stanovisko k stanoveniu dovoznej tolerancie v prípade flutolanilu v arašidoch). Vestník EFSA (EFSA Journal) (2021) 19(8):6717.

Reasoned opinion on the modification of the existing maximum residue levels for proquinazid in blueberries and cranberries (Odôvodnené stanovisko k úprave existujúcich maximálnych hladín rezíduí prochinazidu v čučoriedkach a brusniciach). Vestník EFSA (EFSA Journal) (2021) 19(9):6835.

(3) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(4) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(5) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Vyhlásenie o účinných látkach v pesticídoch, ktoré si nevyžadujú preskúmanie existujúcich maximálnych hladín rezíduí podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(12):6318.